Protokoll8 sentralstyremøte 02/23

Norges Blindeforbunds Ungdom

Fredag 21- søndag 23 april 2023

Husveg, Oslo

Innholdsfortegnelse

[SAK 036/23 Godkjenning av innkalling og saksliste 1](#_Toc135391347)

[SAK 037/23 Konstituering av møtet 1](#_Toc135391348)

[SAK 038/23 Invitasjoner 2](#_Toc135391349)

[SAK 039/23 Orienteringer 2](#_Toc135391350)

[SAK 040/23 Samarbeidsforespørsler 4](#_Toc135391351)

[SAK 041/23 Interessepolitisk arbeid 6](#_Toc135391352)

[SAK 042/23 Kommunikasjon 9](#_Toc135391353)

[SAK 043/23 Regionene rundt 9](#_Toc135391354)

[SAK 044/23 Kontoret rundt 10](#_Toc135391355)

[SAK 045/23 Ansettelsesprosess daglig leder 11](#_Toc135391356)

[SAK 046/23 Ansettelsesprosess organisasjonsrådgiver 11](#_Toc135391357)

[SAK 047/23 Lønnspolitikk i NBfU 11](#_Toc135391358)

[SAK 048/23 Årsregnskap 2022 og revisjon 12](#_Toc135391359)

[SAK 049/23 Revidert budsjett 2023 13](#_Toc135391360)

[SAK 050/23 Økonomisk redegjørelse for første kvartal 2023 14](#_Toc135391361)

[SAK 051/23 Eksterne prosjekter 2023 14](#_Toc135391362)

[SAK 052/22 Utarbeidelse av ny samarbeidsavtale med Blindeforbundet 16](#_Toc135391363)

[SAK 053/23 Offentlige driftsmidler og NBfUs organisering 16](#_Toc135391364)

[SAK 054/22 En trygg, inkluderende og mangfoldig organisasjon 17](#_Toc135391365)

[SAK 055/23 Medlemsrekrutering 19](#_Toc135391366)

[SAK 056/23 Resolusjoner 19](#_Toc135391367)

[SAK 057/23 Deltakeravgift 20](#_Toc135391368)

[SAK 058/23 Bistand til dekking av egenandel 20](#_Toc135391369)

[SAK 059/23 Evaluering av NBfU konferansen 21](#_Toc135391370)

[SAK 060/23 Evaluering av Spark VM 21](#_Toc135391371)

[SAK 061/23 Tillitsvalgtskonferansen 22](#_Toc135391372)

[SAK 062/23 Kulturarrangement 19-21 mai 22](#_Toc135391373)

[SAK 063/23 Landsmøte 2023 23](#_Toc135391374)

[SAK 064/23 Klatrekurs 2023 23](#_Toc135391375)

[SAK 065/23 Goalball 2023 23](#_Toc135391376)

[SAK 066/23 Praksis rundt dekking av reise til og fra arrangementer 24](#_Toc135391377)

[SAK 067/23 Datoplan 2023 24](#_Toc135391378)

# 

# Til stede:

# Styreleder: Silje Solvang

# Nestleder: Ingvild Bye

# 3. styremedlem: Nora Sulejmani

# 4. Styremedlem: Maren Gjærde Tryggestad

# 5. Styremedlem: William Skauen

# 1. Vara: Henning Knudsen

# Fra Administrasjonen: Irene Elise Hamborg

## SAK 036/23 Godkjenning av innkalling og saksliste

Styreleder, Silje Solvang åpner møtet.

**Vedtak:** Innkalling og saksliste godkjennes

## SAK 037/23 Konstituering av møtet

**Vedtak:**

William Skauen valgt som dirigent

Silje Solvang valgt som referent

## SAK 038/23 Invitasjoner

1. Norges Blindeforbunds Landsmøte torsdag 21. til søndag 24. september på Hurdal syn- og mestringssenter.

NBfU er invitert til å stille med en observatør på Blindeforbundets landsmøte. Sentralstyret tok en diskusjon, og ønsker å videresende saken til neste Sentralstyre for å sikre at NBfU-observatøren er en del av Sentralstyret når Blindeforbundets Landsmøte avholdes.

1. Unga med Synnedsättnings (US) avholder sin Riksstämma 29 juni till 2 juli i Växjö.

Silje Solvang og Henning Knudsen stiller som observatør på Riksstämma 29 juni til 2 juli.

**Vedtak**:

1. Sentralstyret videresender forespørselen fra Blindeforbundet til neste sentralstyre
2. Sentralstyret sender Silje Solvang og Henning Knudsen som observatør på Riksstämma til Unga med Synnedsättning

## SAK 039/23 Orienteringer

1. William Skauen og Silje Solvang orienterer fra Norges Blindeforbunds landsstyremøte 25. – 27. mars

Landsstyremøtet ble avholdt på Hurdal syn- og mestringssenter hvor det blant annet ble orientert fra, og diskutert, kongelig beskytterskap, arbeidsmiljøundersøkelsen, avtale med lokalt ansatte i fylkeslagene og Blindeforbundets rolle i et helhetlig rehabiliteringsløp.

1. Silje Solvang orienterer fra LDO konferansen 16. mars

Konferansen ble avholdt av likestillings- og diskrimineringsnemda hvor blant annet læremiddelprodusenter, politikere, interesseorganisasjoner og Statped diskuterte fremgang i universell utforming av digitale læremidler og læringsressurser.

1. William Skauen og Silje Solvang orienterer fra barne- og ungdomstinget (BUT) 20. april.

Barne- og ungdomstinget ble avholdt i Oslo, hvor barne- og ungdomsorganisasjoner fra hele Norge samles for å blant annet diskutere barne- og ungdomspolitikk program, vedtektsendringer og resolusjoner. Vi fikk også besøk av statsminister Jonas Gahr Støre, og styreleder Silje Solvang fikk mulighet til å stille han spørsmål om tiltak relatert til universell utforming av digitale læremidler og universell utforming av fysiske miljøer på skole og fritidsarenaer.

1. Silje Solvang orienterer fra programkomitearbeidet til Statpeds brukerkonferanse

Tema for årets brukerkonferanse er fullføringsreformen, vurdering og kompetanseutvikling. Det avholdes jevnlig møter i utvalget for å planlegge konferansen videre.

1. Silje Solvang orienterer fra arbeidet i Statpeds ungdomspanel

Siste møte i Statpeds ungdomspanel ble avholdt 19. april over Teams. Her ble det diskutert tiltak for at flere skal kunne fullføre videregående skole og psykisk helse i skolen. Utvalget fikk også en skolering i oppbygningen av Statped og deres virksomhet.

1. Silje Solvang orienterer om arbeidet med høringen «En folkehøgskole for alle»

Det er laget et forslag til høringen «En folkehøgskole for alle» som vil bli sendt Sentralstyret for gjennomlesing mandag 24. april. Det har i høringsinnspillet blitt satt særlig søkelys på kompetanse og tilrettelegging og universell utforming.

1. Orientering fra kurset Barrierefri fritid i regi av Unge funksjonshemmede

Styreleder Silje Solvang deltok 15. mars på et kurs i regi av Unge funksjonshemmede for å få flere innspill til å arrangere enda mer tilgjengelige kurs og arrangementer. Kursholderne skal også holde innlegg på NBfU sin tillitsvalgtskonferanse.

1. Silje Solvang orienterer fra arbeidet i Norges Blindeforbunds aksjonsuke

Aksjonsuka avholdes i uke 22, og tema er digitalt utenforskap. Styreleder Silje Solvang sitter i arbeidsgruppa.

**Vedtak**: Styret tar orienteringene til orientering.

## SAK 040/23 Samarbeidsforespørsler

Silje Solvang orienterer om innkommende forespørsler om samarbeid.

1. Norges orienteringsforbund

Norges orienteringsforbund har startet opp et tilgjengelighetsprosjekt hvor målet er å gjøre orienteringssporten tilgjengelig for blinde og svaksynte. De har ansatt to personer i hver sin 50% stilling som skal jobbe med prosjektet. De skal lage taktile kart og starte opp treninger fem steder i Norge. Foreløpig skal disse treningene foregå i Oslo, Kristiansand og Trondheim, samt to steder til som ikke er fastsatt. Det er forespurt om NBfU kan bistå med kompetanse, testing og spredning av invitasjoner til interesserte medlemmer. Silje holder kontakt med samarbeidspartnerne og oppdaterer styret løpende. Første samling vil være fredag 12. mai i Frognerparken.

1. Norges Dykkerforbund

Norges dykkerforbund ønsker å etablere dykkerkurs for synshemmede. Samarbeidet vil gå ut på å gi kompetanse, veiledning, testing av utstyr og spredning av invitasjoner til interesserte medlemmer. Dette er en satsning sentralt, men lokalklubbene ønsker også en satsning på paradykking. Silje holder kontakt med samarbeidspartnerne og oppdaterer styret løpende.

1. Friskis og svettis

Friskis og svettis skal sette i gang med felles styrketreninger for unge med ulike funksjonsnedsettelser flere steder i landet. De ønsker innspill på hvordan man på best mulig måte kan tilrettelegge for at synshemmede skal få mest mulig ut av slike styrketreningstimer. Det er ønskelig at NBfU også bistår med å spre ordet om styrketreningene når de igangsettes. Silje holder kontakt med samarbeidspartnerne og oppdaterer styret løpende.

1. Forespørsel fra Fluxwork

Fluxwork skal sette i gang med et prosjekt hvor taktile malerier skal stilles ut på Scandic Vulkan. De ønsker to til tre synshemmede som skal være med på en workshop i slutten av mai for å gi innspill til utstillingen, Universell utforming og design. Nora Sulejmani, Vegard Ramstad Johannessen, Silje Solvang og Henning Knudsen deltar på workshopen.

1. Samarbeid med Nasjonalmuseet

Nasjonalmuseet har ønsket unge synshemmede til å gi innspill på synstolkningstekster som skal brukes til audioguide og på synstolkede omvisningsrunder. Nora Sulejmani, Henning Knudsen, Silje Solvang og Knut Sørskår bistår nasjonalmuseet.

1. Tilgjengelighet på Trollrock-festivalen

Ansvarlige på Trollrock-festivalen har søkt Innovasjon Norge til å lage et tilgjengeligprosjekt og ønsker NBfU som samarbeidspartner. Samarbeidet går ut på at vi finner en prosjektgruppe som ønsker å bistå med erfaringer og tanker om tilgjengelighet på Trollrock-festivalen. Deltagerne i prosjektgruppa vil ha stor innflytelse på arbeidet, delta på fysiske og digitale møter og få gratis innpass og opphold på trollrock-festivalen. NBfU har takket ja til samarbeidet, og vi venter nå på svar fra Innovasjon Norge om vi får midler til å starte opp prosjektet. Silje holder kontakt med samarbeidspartnerne og oppdaterer styret løpende.

1. Samarbeid med Werner Andersson om kunstprosjekt

Kunster og fotograf Werner Andersson tok tidligere i år kontakt med oss for muligheten for et samarbeidsprosjekt om å lage en tilgjengelig kunstutstilling. I prosjektet skal vi etablere en prosjektgruppe hvor synshemmede i samarbeid med Werner skal lage en fult ut tilgjengelig kunstutstilling med audiovisuelle kunstinstallasjoner i løpet av våren 2024. «Kan vi forstå hvordan en som har en synsnedsettelse opplever omgivelsene gjennom fotografier?» er et av spørsmålene vi i samarbeid med kunstneren ønsker å forske på gjennom prosjektet. Bildene skal være taktile og av øynene til medlemmer som ønsker å delta i prosjektet. Hvert bilde skal bestå av en historie, basert på hva anonyme medlemmer ønsker å rette søkelyset mot i sitt bilde. Denne historien vil bli trykket i punktskrift, svart skrift og mulighet til å høre på lydspor. Det er søkt og fått innvilget 298 900kr til prosjektet. Silje og daglig leder Irene Elise holder kontakt med Werner og oppdaterer styret løpende.

**Vedtak**: NBfU går inn for alle forespurte samarbeidsprosjekter. Aktuelle medlemmer forespørres om deltakelse i eventuelle prosjektgrupper.

## 

## SAK 041/23 Interessepolitisk arbeid

Silje Solvang orienterer om det interessepolitiske arbeidet som er gjort siden forrige styremøte.

1. **Møter med politikere**

Vi har hatt følgende møter og samtaler med politikere:

* Møte med statssekretær for Kunnskapsdepartementet Sindre Lysø om omorganisering og nedbygging av Statped
* Møte med Torbjørn Vereide (AP) om hvordan vi kan få flere med funksjonsnedsettelser ut i ordinært arbeidsliv
* Møte med kulturbyråd Omar Samy Gamal om inkluderende kulturliv
* Møte med Jan Tore Sanner (H) om universell utforming av digitale læremidler, synspedagogikkutdanningen på NTNU og omorganisering i Statped
* Samtale med Sindre Lysø om viktigheten av en godkjenningsordning for digitale læremidler
* Samtale med barne- og familieminister Kjersti Toppe på kontaktkonferansen. Tema for samtalen var hvordan vi kan inkludere flere med funksjonsnedsettelser i organisasjonslivet.
* Innlegg og svarreplikk fra Jonas Gahr Støre på Barne- og ungdomstinget om manglende universell utforming av digitale læremidler, og barrierer for deltagelse i organisasjonslivet.

1. **Foredrag, forelesning og innlegg**

* Forelesning av kroppsøvingsstudentene på Norges idrettshøgskole med påfølgende goalballopplæring.
* Foredrag for organisasjonen Fri og rosa kompetanse om hvordan man kan gjøre presentasjoner og foredrag mest mulig tilgjengelige for synshemmede.
* Samarbeidsmøte med parakonsulent Kine Wold Lunde
* Opplæring og foredrag for Sex og samfunn om hvordan deres tjenester kan bli mest mulig tilgjengelig for synshemmede.
* Forelesning for kroppsøvingsstudentene på Universitetet i sørøst-Norge
* Forelesning for spesialpedagogikkstudentene på universitetet i sørøst-Norge
* Panelsamtale og foredrag for Balansekunst

1. **Deltagelse på kurs, møter og konferanser**

* Kurs «Barrierefri fritid» i regi av Unge funksjonshemmede
* Rundbordskonferanse om universell utforming av digitale læremidler i regi av likestillings- og diskrimineringsombudet
* Møte med nasjonal behandlingstjeneste for sansetap og psykisk helse om fremtidige kurs for symshemmet ungdom.
* Deltagelse på frokostmøte i regi av Unge Funksjonshemmede om psykisk helse for unge med funksjonsnedsettelser.
* Deltagelse på frokostseminaret «Jobb, karriere og nedsatt funksjonsevne – er det mulig?» med EY og InClue.
* Deltagelse i styringsgruppemøte «Ofensiv2025»
* Deltagelse i kartlegging av ettervirkningene fra pandemien.
* Møte med Utdanningsdirektoratet for å komme med innspill på dagens situasjon, og hva som er viktig fremover for å sikre at blinde og svaksynte elever får reell mulighet til å oppnå læringsmålene i kunst- og

håndverksfaget på ungdomsskolen

* Møte med representanter fra Oslo Economics for å gi innspill til kartlegging av universell utforming og tilgjengelighet i idrettsanlegg
* Møte med markedsføringssjefen i restaurantkjeden Olivia for tilgjengelige menyer på deres restauranter
* Deltagelse på kontaktkonferansen med barne- og familieminister Kjersti Toppe, hvor vi fikk holde innlegg om hvordan flere med funksjonsedsettelser kan delta i fritidsaktiviteter.
* Deltagelse på Barne- og ungdomstinget til Landsrådet for Norges Barne- og ungdomsorganisasjoner

1. **Høringer og henvendelser**

NBfU har og skal sende inn høringssvar på følgende høringer:

* «NOU 2022:9 En åpen og opplyst samtale», rapporten fra ytringsfrihetskomiteen
* «Frivilligshetsstrategien» til Kultur- og likestillingsdepartementet
* Innspill til kulturbyrådet om hvordan man kan øke deltakelse i kulturlivet i Oslo Kommune
* Henvendelse til Utenriksdepartementet, sammen med flere organisasjoner som jobber for barn og unges rettigheter, for å be om korrigering av ordlyden i den norske oversettelsen av barnekonvensjonen artikkel 29.
* Sendte inn høring på NOU 2022: 17 Veier inn – ny modell for opptak til universiteter og høyskoler.
* Høring til Statped om fremtidens elevkurs.
* Skal sende inn: NOU 2022: 16 En folkehøgskole for alle – vilkår før økt kvalitet og mangfold i folkehøgskolene.
* Jobber med et brev til samskipnadsrådet om prioritert opptak ved studenthybler

**Interessepolitiske seiere**

* Synspedagogikkutdanningen som har blitt varslet nedlagt fra høsten 2023, er nå bestemt til å videreføres frem til 2025. det må jobbes videre med for å få dette til å bli permanent.
* Olivia har nå bestemt seg for å trykke punktskriftsmenyer og ønsker innspill på hvordan den digitale menyen kan bli fult ut tilgjengelig for skjermlesere.
* Mikes Corner har fått punktskriftsmenyer

# 

**Vedtak**: Styret applauderer at vi får jobbet på så mange ulike fronter, og ser frem til videre interessepolitisk arbeid. Saken tas til orientering.

## SAK 042/23 Kommunikasjon

Kommunikasjonsansvarlig Nora Sulejmani legger frem følgertall, statistikk og hvordan det arbeides med kommunikasjon, samt en oppsummering om arbeidet med informasjonskampanjen.

Instagram – 2 409 følgere

Facebook –1 752 følgere

I forkant av informasjonskampanjen ble Hjelpemiddelsentralen, Norsk lyd- og blindeskriftsbibliotek og likepersoner filmet. Filmene ble postet på sosiale medier i forbindelse med fristen til å søke videregående skole og høyere utdanning.

Andre hendelser på sosiale medier og i media:

* Tonje Marie Tørnby vlogget fra goalballturnering i Danmark
* Silje Solvang og Nora Sulejmani ble intervjuet av VG om viktigheten av tilgjengelige menyer.
* Silje Solvang og Nora Sulejmani ble intervjuet av Vårt Oslo om viktigheten av punktskriftsmenyer.
* Silje Solvang ble intervjuet av Dagbladet om fordommer, muligheter og hvordan det er å leve med albinisme.
* Silje Solvang skrev leserinnlegg i Nettavisen i forbindelse med rapporten «du kan heller gå tur med mattelæreren».

***Vedtak:***Saken tas til orientering.

## SAK 043/23 Regionene rundt

De ulike regionkontaktene orienterer

1. Region øst

Region øst avholdte sitt årsmøte 10. – 12. mars 2022 med rundt 25 deltagere. Fremover planlegger de et arrangement med padling i samarbeid med Oslo kajakklubb i mai, Geilotur i juli og Liseberg-tur i slutten av august.

1. Region sør

Region sør avholder sitt årsmøte tirsdag 27. april over Zoom. Ellers er de med som medarrangør når de blir invitert av andre regioner, da det er så få aktive medlemmer i regionen.

1. Region vest

Region vest avholdt sitt årsmøte 31. mars – 2. april i Haugesund. Fremover planlegger de for Lisebergtur i august og julebord i desember. De planlegger også dagsarrangementer i Stavanger og Bergen.

1. Region HedOpp

Region Hedopp arrangerte sitt årsmøte 21. – 23. april på Stasjon Hotell i Lillehammer.

1. Region midt

Region midt hadde sitt årsmøte i Steinkjer 24. – 26. mars. Årsmøtet besto av blant annet bowling, byvandring med guide og selve årsmøtet. Fremover planlegger de for matkurs og goalballhelg.

1. Region nord

Region Nord hadde sitt årsmøte 13. – 16. april i Bodø. De spilte bowling og var på Norsk luftfartsmuseum i tillegg til selve årsmøtet. Fremover planlegger de å delta på Midnight Sun Maraton i Tromsø, og et fysisk styremøte i juni.

**Vedtak*:***Sentralstyret applauderer alt engasjementet som er ute i regionene og tar saken til orientering.

## SAK 044/23 Kontoret rundt

Daglig leder Irene Elise Hamborg orienterer fra daglig drift på kontoret. Kontoret holder på med det faste forefallende arbeidet som regnskap, oppfølging av Sentralstyrevedtak, bistand til regionene i tillegg til forberedelser til søknadene til Bufdirs fordelingsutvalg.

***Vedtak:*** Styret applauderer alt det flotte arbeidet til kontoret og tar saken til orientering.

## SAK 045/23 Ansettelsesprosess daglig leder

Ansettelseskomiteen redegjør for ansettelsesprosessen av ny daglig leder. Vi la ut stillingsannonse på Finn.no, LNU sin hjemmeside, NAV.no, Frivillighet Norge og spredde den på sosiale medier. Vi avholdt 1. gangsintervju før påske og 2. gangsintervjuer rett etter påske. Styret tilbød stillingen som daglig leder til Stephen Jørstad mandag 17. april med oppstart 17 juli. Det blir fem uker opplæring og overlapp mellom Irene Elise og Stephen for å sikre en god start og kunnskapsoverføring.

**Vedtak**: Styret tar saken til orientering og ser frem til å bli kjent med vår nye daglige leder.

## SAK 046/23 Ansettelsesprosess organisasjonsrådgiver

Vår organisasjonsrådgiver, Regine Blix sa opp sin stilling 27. mars og hadde sin siste arbeidsdag 14. april. På bakgrunn av at vi nettopp har ansatt en ny daglig leder, ønsker vi å vente med å ansette en ny organisasjonsrådgiver til vår nye daglige leder kan være med i prosessen. Ansettelseskomiteen tar et møte med nyansatt daglig leder for å høre hans tanker om ansettelse av organisasjonsrådgiver.

Ettersom NBfU nå står uten organisasjonsrådgiver i alle fall frem til sommeren, diskuterte Sentralstyret om styreleder skal tilbys en midlertidig stilling som organisasjonsrådgiver. Styreleder Silje Solvang forlot møte under behandlingen av denne delen av saken.

Sentralstyret understreker viktigheten av å ha en ansatt organisasjonsrådgiver som kan kontere bilagene til regionene og bistå daglig leder med forefallende arbeid.

Styret ønsker å tilby styreleder Silje Solvang en 60% stilling som organisasjonsrådgiver med samme lønnsramme som vår forrige organisasjonsrådgiver hadde, altså 429 000kr i 100% stilling, da med 60% av denne lønnsrammen.

Styreleder takket ja til dette tilbudet.

**Vedtak**: Silje Solvang ansettes i en midlertidig 60% stilling som organisasjonsrådgiver fra 26. april til 30. august 2023.

Silje Solvang, Henning Knudsen og daglig leder Irene Elise Hamborg tar et møte med nyansatt daglig leder for å planlegge veien videre.

## 

## SAK 047/23 Lønnspolitikk i NBfU

Daglig leder Irene Elise Hamborg og styreleder Silje Solvang legger frem forslag til revidert lønnspolitikk.

Per dags dato følger NBfU hverken statens eller Blindeforbundets lønnsregulativ, noe som styret ikke synes er heldig. Derfor har styreleder og daglig leder utarbeidet et forslag, der det er tatt utgangspunkt i Norges Blindeforbunds lønnsregulativ.

Stillinger lyses ut med det vedtatte lønnsspennet, og innplasseringen skjer basert på et objektivt og standardisert poengsystem der den ansatte kan oppnå maks 5 poeng på følgende punkter:

* Relevant høyere utdanning
* Relevant arbeidserfaring
* Personlig egnethet

Lønnspolitikken viderefører også ansenitet, slik det har vært tidligere. Man får ett lønnstrinn ekstra etter å ha jobbet i NBfU i 3, 5 og 10 år. Daglig leder har utarbeidet forsalg til innplasseringskritierier.

For daglig leder foreslås det å benytte kategorien «kompetansenivå 4, områdeleder» med lønnstrinn 52-72 som vil si et lønnsspenn på 532 000kr – 612 000kr i året.

For organisasjonsrådgiver foreslås det å benytte lønnsramme på 457 000 – 512 000kr i årslønn.

Det foreslås også å benytte en tredje kategori, kalt organisasjonskoordinator med et lønnspenn på 432 000- 477 000kr i årslønn. Koordinatorstillingen kan annonseres dersom det ikke lar seg gjøre å finne en kvalifisert rådgiver.

**Vedtak**: Sentralstyret stiller seg bak det vedlagte forslaget og vedtar NBfU sin nye lønnspolitikk

## SAK 048/23 Årsregnskap 2022 og revisjon

Daglig leder Irene Elise Hamborg gjennomgår årsregnskapet for 2022 og gjennomføringen av revisjon. Revisor vektlegger at NBfU har svært gode økonomirutiner, noe styret applauderer.

Styreleder har også mottatt et brev fra revisor som presiserer og gjør oss oppmerksom på at daglig leder i NBfU har myndighet til å betale fra NBfU sentralt sin konto uten andregangsgodkjenning. Dette er noe styret er godt kjent med, og ser på som svært fornuftig for å forhindre at betalinger skal ta lenger tid enn nødvendig å få godkjent.

***Vedtak:***Styret setter svært stor pris på at kontoret har så gode økonomirutiner, og tar redegjørelsen til orientering.

## SAK 049/23 Revidert budsjett 2023

Økonomiansvarlig i styret, Ingvild Bye, og daglig leder Irene Elise Hamborg legger frem forslag til revidert budsjett for 2023

Følgende endringer ble foretatt:

Støtten fra Bufdir er justert, ettersom vi fikk innvilget midler til spark VM og goalballsamling.

Det er satt opp en egen utgiftspost på 100 000kr til goalballturneringen i Danmark.

Momskompensasjon er satt opp fra 100 000 til 150 000kr

Deltageravgift er satt opp fra 70 000kr til 110 000kr grunnet økt medlemsaktivitet

Eksterne midler til kunstprosjektet (se sak 40/23 bokstav g ovenfor) satt inn på inntekts- og utgiftssiden

Medlemskontigenter er justert til 43 100

Finansintekter er justert fra 25 000kr til 50 000

Personalutgiftene er satt opp fra 1,24 millioner 1,4 millioner kroner, grunnet økte kostnader til feriepenger og økte ledsagerutgifter på bakgrunn av mer medlemsaktivitet.

Husleie er satt opp fra 40 000kr til 70 000kr grunnet økt kontorleie i Sporveisgata.

Posten på regnskapsføring er satt opp fra 100 000kr til 120 000kr grunnet økte priser hos regnskapsavdelingen.

Revisjon er satt ned fra 60 000kr til 55 000kr grunnet mindre utgifter til revisjon

Landsmøteposten er satt opp fra 250 000kr til 350 000kr grunnet økte priser for reise, hotell og mat.

Det reviderte budsjettet viser inntekter på 3 232 053kr og utgifter på 4 102 400kr. Dette viser et estimert underskudd på 870 347kr.

Sentralstyret diskuterte hvorvidt et slikt underskudd regnes som forsvarlig. Grunnet organisasjonens økonomiske situasjon, og solide egenkapital, er styret enige om at så er tilfellet. Styret må likevel se på muligheter for å øke inntektene for å kunne fortsette med medlemsaktivitet og ha forsvarlig drift på kontoret. Les mer i sak xx.

***Vedtak:***Det reviderte budsjettet vedtas og saken tas til orientering.

## SAK 050/23 Økonomisk redegjørelse for første kvartal 2023

Økonomiansvarlig i styret, Ingvild Bye, og daglig leder Irene Elise Hamborg orienterer. Vi har første kvartal i 2023 søkt inn og fått bevilget midler til kulturprosjekt, NBfU konferansen, klatrehelg, kulturarrangement, goaballsamling og kunstprosjekt.

NBfU konferansen kom på 225 595kr, med inntekter på 90 000kr i form av deltageravgifter og ekstern støtte fra LNU mangfold og inkludering. Dette gjør at NBfU konferansen hadde en kostnad på 135 595kr.

***Vedtak:***Redegjørelsen tas til orientering.

## SAK 051/23 Eksterne prosjekter 2023

Sentralstyret orienteres om eksternt finansierte prosjekter som krever rapportering og revisjon i 2023, både de i regi av sentralleddet og regionenes prosjekter.   
  
**Sentrale prosjekter i 2023:**

1. LNU mangfold og inkludering – NBfU konferansen hvor vi fikk innvilget 75 000kr.
2. Spark VM, helgearrangment februar 2023, rapporteres i februar 2024 – Bufdir hvor vi fikk søkt inn 150 000kr.
3. LNU Kultur – kulturarrangement hvor vi fikk innvilget 247 300kr.
4. Klatrehelg – LNU Aktivitetsstøtta hvor vi fikk innvilget 236 000kr.
5. Goalball, helgearrangment høsten 2023, rapporteres i februar 2024 – Bufdir hvor vi fikk innvilget 188 000kr
6. LNU kultur – kulturprosjekt i samarbeid med Werner Andersson hvor vi fikk innvilget 298 900kr.

**Regionale prosjekter kontoret bistår på:**  
  
**Region Nord** overfører deler av prosjektet «sikkerhetskurs og praktisk ferdighetskurs» som de har fått 150 000 kroner fra Thoning Owesens Legat til å gjennomføre. Praktisk ferdighetskurs ble gjennomført i 2021, og sikkerhetskurs i desember 2022. Kontoret bistår i rapporteringer og lager prosjektregnskap utover vanlig regnskapsarbeid.

**Region nord:** Bodø-tur september 2022, Thoning Owesens. Kontoret bistår i rapporteringer og lager prosjektregnskap utover vanlig regnskapsarbeid.

**Region nord:** Blindmila, Aktivitetsstøtta LNU. Fått innvilget 182 219 kroner. Rapporteringsfrist 01.03.2024. Rapport skrives av arbeidsgruppa. Kontoret rapporterer i portalen og gjør regnskap.

**Region Midt** har fått 50 000 kroner av Thoning Owesens Legat til matkurs. Rapporteres etter gjennomføring. Kontoret bistår i rapporteringer og lager prosjektregnskap utover vanlig regnskapsarbeid.

**Region øst:** sommerleir Geilo, Aktivitetsstøtta LNU. Kontoret bistår med regnskap. Fått innvilget 254 000 kroner. Rapporteringsfrist 15.02.2024

**Vedtak:** Sentralstyret applauderer all medlemsaktivitet vi får søkt inn eksternt både sentralt og regionalt. Saken tas til orientering.

## SAK 052/22 Utarbeidelse av ny samarbeidsavtale med Blindeforbundet

Daglig leder Irene Elise Hamborg orienterer om foreløpig status. Daglig leder og styreleder arbeider videre med avtalen sammen med Blindeforbundet.

***Vedtak:***Saken tas til orientering.

## SAK 053/23 Offentlige driftsmidler og NBfUs organisering

Silje Solvang og Henning Knudsen redegjorde for saken. NBfU er helt avhengig av å få inn økte driftsinntekter for å holde en bærekraftig drift med like høyt aktivitetsnivå som i dag. De redegjorde for hvordan de ulike tilskuddene deles ut og hvordan dette treffer NBfU. Det orienteres fra et møte i ansattnettverket til Unge Funksjonshemmede der man så på ulike situasjoner de ulike organisasjonene står i, for å gi innspill til Barne- og familiedepartementet på den økonomiske situasjonen til våre organisasjoner. På møtet i nettverket fikk vi også informasjon om planlagte endringer og hvilken retning disse midlene vil ta, fra representanter i fordelings- og ekspertutvalget.

Silje og Henning foreslår å legge frem en sak til debatt på Landsmøte hvor vi foreslår en endring i strukturen NBfU har i dag, slik at vi kan motta økte inntekter fra fordelingsutvalget.

Sentralstyret diskuterte dagens status, regelverket og diskuterer muligheter for at NBfU skal kunne motta økte driftsinntekter.

En eventuell omstrukturering vil gå ut på å gjøre hele NBfU til én juridisk enhet isteden for seks selvstendige regioner og et sentralledd. Dette vil ikke ha noen betydning for regionenes daglige drift, men vil gjøre slik at NBfU kan vise til mer medlemsaktivitet til Bufdir når vi hvert år rapporterer og søker driftsmidler.

Styret blir enig om å sende en resolusjon til Landsmøte 2023 hvor vi forklarer dagens situasjon og foreslår at det settes ned et utvalg bestående av representanter fra regionene, sentralstyret og kontoret som ser på en eventuell omstrukturering av NBfU frem til Landsmøte 2024.

***Vedtak:***Silje Solvang, William Skauen og Henning Knudsen lager et forslag til en resolusjon som oversendes og diskuteres på Landsmøte 2023.

## SAK 054/22 En trygg, inkluderende og mangfoldig organisasjon

Sentralstyret gjennomgår svarene som kom inn fra spørreundersøkelsen medlemmene våre har fått tilsendt om hvorvidt de oppfatter NBfU som en trygg, inkluderende og mangfoldig organisasjon, samt hva vi kan forbedre for å bli enda bedre.

Vi har fått inn 34 svar på undersøkelsen.

Undersøkelsen viser at NBfU, både sentralt og regionalt gjør mye bra og oppfattes av mange som en trygg, inkluderende og mangfoldig organisasjon. Den viser samtidig at vi har forbedringspunkter som vi må jobbe med.

Styret diskuterte hva vi kan gjøre for å gjøre NBfU til en enda bedre organisasjon for medlemmene.

Tiltak som ble diskutert var blant annet:

* Lage en liste over forslag til små og store tiltak som kan gjøres før, under og etter arrangementer som kan brukes av prosjektgrupper, regionsstyrene og sentralstyret.
* Søke om midler til et kurs for nye medlemmer i NBfU hvor man får en innføring og lærer hverandre å kjenne.
* Ringerunde til medlemmer.
* Legge ved link i invitasjoner til ledsager- og deltagerguide fra nettsiden
* Lage mer innhold på nettsiden som forteller mer om praksis rundt arrangementer med NBfU.

***Vedtak:*** Silje Solvang lager et forslag til dokument over små og store tiltak man kan gjøre for å sikre bedre inkludering og trivsel på arrangementer.Hun skal også se etter mulige støtteordninger vi kan vurdere for å søke midler til et kurs for nye medlemmer i NBfU. Det bestemmes også å vente med en eventuell ringerunde til vi har litt bedre tid til å gjennomføre den. Saken tas for øvrig til etterretning.

## SAK 055/23 Medlemsrekrutering

Antallet medlemmer under 26 (tellende medlemmer) i organisasjonen begynner å minke, og vi må derfor jobbe for å få flere tellende medlemmer inn i NBfU. Grunnet pandemien har vi ikke fått inn alle 14-åringene vi ellers hadde fått, og nå må vi jobbe med å nå en yngre målgruppe.

Sentralstyret diskuterte ulike muligheter for å øke medlemstallet under 26:

* Vervekampanje i sosiale medier
* Sende e-post til alle PP-tjenestene ute i kommunene slik at ordet der blir spredd
* Intern vervekonkurranse på TVK
* Fortsette å ha stand på ungdomsleir og Ung uke

***Vedtak:*** Styret synes en vervekampanje er en god ide. Silje sender også en e-post til de lokale PP-tjenestekontorene. Det blir også laget en intern vervekonkurranse under årets tillitsvalgts konferanse og holdt bolk om medlemsrekruttering. Saken tas for øvrig til etterretning.

## SAK 056/23 Resolusjoner

Sentralstyret tar en status på resolusjonene som kom inn på Landsmøtet i 2022. Per dags dato er det tre av sju resolusjoner som ikke er fullført:

1. **Skyggebudsjett for regionene**

Irene Elise lager en redegjørelse om kontorressurser som brukes til regionene.

1. **Visdomsord fra Skauen**

William Skauen og Henning Knudsen forbereder en innsendt sak til Landsmøte 2023

1. **Hæsjtagg sånn blindepinne**

Det ble på styremøte i september nedsatt en prosjektgruppe som skulle jobbe videre med dette, bestående av Silje, Maren og Nora, samt et eksternt medlem. Gruppen ser det nødvendig å videresende arbeidet til neste Sentralstyre, da vi dessverre ikke har lykkes med å få innvilget midler til dette prosjektet enda. Vi har likevel vært representert og hatt skolebesøk, forelest på universiteter og undervist i goalball.

**Vedtak:** Irene Elise Hamborg lager en redegjørelse om kontorressurser som brukes til regionene, William Skauen og Henning Knudsen forbereder en innsendt sak om varslingsutvalg til Landsmøte 2023. Resolusjonen «Hæsjtag sånn blindepinne» blir oversendt til neste Sentralstyre grunnet manglende innvilgede midler til å starte og fullføre prosjektet.

## SAK 057/23 Deltakeravgift

På årets revisorkontroll tidligere i år ble det gitt oppfordring om at vi må bli strengere med innkreving av egenandeler. Uten at egenandelene er inne, kan vi organisatorisk ikke vise til at en deltager faktisk har vært til stede på et arrangement. Dette er spesielt utfordrende når prosjektene er eksternt finansiert, da vi har et visst antall medlemmer vi skal ha med på arrangementet. Sentralstyret diskuterte hvordan vi kan få krevd inn flere egenandeler fra medlemmer.

**Vedtak**: Sentralstyret er enige om at vi må bli strengere med innkreving av egenandeler. Det vil derfor ikke være mulig å delta på nye arrangementer før medlemmer har betalt det som skyldes fra tidligere arrangementer.

## SAK 058/23 Bistand til dekking av egenandel

I diskusjonen i sak 57/23 ble det foreslått å lage et fond medlemmer kan søke fra for å få dekket egenandel til sentrale arrangementer. Styret enes om at dette er en svært god ide, og vil bidra til at flere får muligheten til å delta. Det bestemmes at daglig leder mottar og behandler søknadene, og at dette anonymiseres overfor Sentralstyret og andre. Det blir laget retningslinjer, samt en sak til nettsiden hvor medlemmer får vite om ordningen.

**Vedtak**: Det settes av 4800kr til fondet for resterende arrangementer i 2023. Daglig leder Irene Elise Hamborg, Silje Solvang og Ingvild Bye lager forslag til retningslinjer og Silje lager en nettsak.

## SAK 059/23 Evaluering av NBfU konferansen

Arbeidsgruppen orienterer fra NBfU konferansen. Det var totalt 36 deltagere til stede. Vi bodde på Thon Hotel Gyldenløve og lånte lokalene til Norges blindeforbund Oslo fylkeslag. På programmet var det foredrag fra blant annet Norsk studentorganisasjon, Norsk lyd- og blindeskriftsbibliotek, Hjelpemiddelsentralen og Nasjonal behandlingstjeneste for sansetap og psykisk helse. Vi hadde også et panel bestående av synshemmede som forklarte hvilke utdanninger de hadde tatt og veien til arbeidslivet. Evalueringen viste at deltagerne var svært fornøyde med helgen, med unntak av at middagen på Olivia lørdag kveld ble litt kaotisk med tanke på at vi fikk mange retter på deling og at det var litt kaldt.

***Vedtak: Sentrals***tyret sier seg fornøyd med et godt gjennomført arrangement og tar saken til orientering.

## SAK 060/23 Evaluering av Spark VM

Arbeidsgruppen orienterer fra Spark VM som ble arrangert på Hurdal syn- og mestringssenter 10. – 12. februar. Vi hadde totalt 32 deltagere og fire ledsagere. Før selve arrangementet dro Jørgen Støttum opp til Hurdal på formiddagen for å montere sparker og kjøre halvparten opp til VM arenaen. Dette fungerte svært godt, da vi fikk frigjort flere ledsagere og prosjektgruppa på kveldstid. Styret tok en diskusjon på å reise kollektivt isteden for privat buss fredag ettermiddag. Da vi ofte ikke har så mange ledsagerressurser på Oslo S. fredag ettermiddag, har det vært svært mye lettere å ta privat buss, men da vi prøver å ta mest mulig grønne valg i organisasjonen skal vi fremover prøve å ta mest mulig kollektivt til Hurdalsenteret.

Evalueringen viser at deltagerne er svært fornøyde med arrangementet, og til tross for at vi har arrangert det svært mange år på rad, virker ingen lei av arrangementet.

Sentralstyret takker Bufdir for ekstern støtte for arrangementet, samt Hurdal syn- og mestringssenter for god oppvartning.

***Vedtak:*** Styret takker prosjektgruppa for godt gjennomført arrangement og tar saken til orientering.

## SAK 061/23 Tillitsvalgtskonferansen

Arbeidsgruppen orienterer om fremdrift og programmet for TVK som går av stabelen 28. – 30. april. Årets tillitsvalgtskonferanse avholdes i Oslo, hvor vi bor på Thon Hotel Gyldenløve og låner lokalene til Norges Blindeforbund Oslo fylkeslag. Det er totalt 22 påmeldte. På programmet står både økonomihåndtering, arrangementplanlegging, medlemsrekruttering, trygg organisasjon og mange flere spennende temaer.

***Vedtak*: Sentrals**tyret gleder seg stort til årets tillitsvalgtskonferanse og tar saken til orientering.

## SAK 062/23 Kulturarrangement 19-21 mai

Arbeidsgruppen orienterer om planene for kulturarrangementet som avholdes 19. – 21. mai på Hurdal. Det er totalt 42 påmeldte, 8 eksterne kursholdere og to ledsagere i tillegg til prosjektgruppa. Deltagerne kan velge å få opplæring i sang, dans, piano, gitar og/eller teater. Arrangementet er finansiert av LNU Kultur, og skal avholdes på Hurdal syn- og mestringssenter.

***Vedtak:* Sentrals**tyret gleder seg stort til arrangementet, da dette er noe som aldri har blitt arrangert i NBfU tidligere. Saken tas til orientering.

## SAK 063/23 Landsmøte 2023

Landsmøte 2023 vil bli avholdt 1-3 september på Park Inn West, Gardermoen. Arbeidsgruppa har bestått av Tina Sleire Sandvik, William Skauen og Henning Knudsen. Etter Tina har trukket seg fra Sentralstyret, trer Silje Solvang inn i prosjektgruppa. Daglig leder Irene Elise Hamborg deltar fra administrasjonen. Prosjektgruppa skal i nærmeste fremtid begynne ytterligere planlegging av Landsmøtet, forberede landsmøtepapirer, invitere gjester og finne dirigenter og referenter.

Styret diskuterer forslag til dirigenter og referenter, og arbeidsgruppa sender de aktuelle en forespørsel. Det foreslås også at landsmøtet sendes på Radio Z. Arbeidsgruppa sender forespørsel til aktuelle for oppdraget.

**Vedtak:** Arbeidsgruppa fortsetter arbeidet med Landsmøtet og tar saken til orientering.

## SAK 064/23 Klatrekurs 2023

Ingvild Bye og Maren Gjærde Tryggestad orienterer. Prosjektgruppa er godt i gang med planleggingen av klatrekurset. Det er innvilget 236 000kr av LNU aktivitetsstøtta. Vi skal sove i gymsal, ha klatreinstruktører på lørdag hvor halve gruppa klatrer og halve gruppa buldrer. På søndag kan deltagerne velge mellom å ta kurs som gir grunnlag for å ta topptaukort eller å dra i klatreparken Høyt og Lavt.

**Vedtak**: Sentralstyret applauderer arbeidet til prosjektgruppa og gleder seg til klatrekurs. Saken tas til orientering.

## SAK 065/23 Goalball 2023

Vi har mottatt midler fra Bufdir for å arrangere en goalballhelg i Trondheim 3. – 5. november 2023. Styret setter ned en arbeidsgruppe for planlegging og gjennomføring av arrangementet. Cathrine Ravnanger ble forespurt, og har takket ja til å delta i arbeidsgruppen.

**Vedtak:** Arbeidsgruppa består av Silje Solvang, Henning Knudsen og Cathrine Ravnanger.

## SAK 066/23 Praksis rundt dekking av reise til og fra arrangementer

Styret og kontoret har gjentatte ganger fått spørsmål fra deltagere om å få dekket reise fra andre steder enn hjemplassen sin på grunn av ferie, jobb og andre grunner. Styret tok en diskusjon på denne praksisen.

**Vedtak:** Sentralleddet dekker kun reise til og fra hjemsted, eventuelt til og fra et sted der kostnaden er tilnærmet lik hva det ville kostet for deltageren å reise til og fra hjemstedet sitt. Unntak kan gjøres dersom deltageren har et lengere opphold ei annet sted enn hjemsted, enten på grunn av jobb, studier eller liknende.

## SAK 067/23 Datoplan 2023

28.-30. april: TVK, Oslo

19-20. mai: Kulturarrangement, Hurdal

4.-6. august: Sentralstyremøte, Oslo

1.-3. september: Landsmøte, Park Inn by Radisson Oslo Airport Hotel West

15.-17. september: Sentralstyremøte, Oslo

29. september -1. Oktober: Lavterskel klatrehelg, Trondheim

3. – 5. november Goalballhelg, Trondheim

***Vedtak:*** Datoplanen vedtas og tas til orientering.